רות וסטהיימר

רות קרולה וסטהיימר (בגרמנית ובאנגלית: Ruth Karola Westheimer; נולדה בשם קרולה רות זיגל, 4 ביוני 1928 – 12 ביולי 2024) הייתה סקסולוגית, מטפלת מינית, שחקנית וסופרת יהודייה-אמריקאית ילידת גרמניה ניצולת השואה. התחילה את קריירת המדיה שלה בשנת 1980 בתוכנית רדיו שהסבה לה הצלחה גדולה ופרסום רב. כתבה במהלך חייה מעל 40 ספרים העוסקים במיניות.

קורות חיים
וסטהיימר נולדה בוויזנפלד  שבגרמניה, ליד קרלשטדט על המיין , וגדלה כבת יחידה במשפחה דתית אורתודוקסית, שהסתייגה מהציונות. כילדה ביקרה בקביעות בבית כנסת בפרנקפורט עם אביה. לאחר שאביה נלקח על ידי הנאצים, היא נשלחה על ידי אימה לשווייץ ב-1 בינואר 1939 כחלק מ"מעבורת הצלה" לילדים יהודים, ושם עברה את תקופת מלחמת העולם השנייה. עד ספטמבר 1941 קיבלה מכתבים מבני משפחתה, אז פסקו באחת. לאחר המלחמה הסתבר לה שהוריה נלקחו על ידי הגסטפו ולבסוף נספו בשואה. היא שהתה בשווייץ 6 שנים, יחד עם 300 ילדים יהודים יתומים שגם הוריהם נספו בשואה. לאחר תום המלחמה עלתה לארץ ישראל והצטרפה לקבוצת "עיינות" בקיבוץ רמת דוד, שם שינתה את שמה מקרולה לרות. אחרי כשנתיים עברה לירושלים, ועל אף היותה נמוכת קומה (1.39 מטר) הצטרפה לארגון ההגנה, ושם הוכשרה בירי צלפים ונפצעה במהלך מתקפה אווירית מפצצה במהלך מלחמת העצמאות.

ב-1950 עברה לצרפת ולמדה פסיכולוגיה באוניברסיטת הסורבון, שם גם לימדה. בשנת 1956 היגרה לארצות הברית ולמדה באוניברסיטת קולומביה, שם סיימה את לימודי התואר השני בסוציולוגיה ואחריו ב-1970 דוקטורט בחינוך. את הפוסט-דוקטורט שלה על מיניות האדם עשתה ב-New York Hospital-Cornell University Medical Center בניו יורק, אצל הלן זינגר קפלן, מחלוצות הטיפול המיני.

בשנת 1980 החלה תוכנית הרדיו שלה, "Sexually Speaking", בניו יורק. בהמשך אותה שנה שודרה לראשונה גם תוכנית הטלוויזיה שלה, "Sexually Speaking", כתוכנית מוקלטת באורך כ-15 דקות. התוכנית זכתה להצלחה רבה ושודרה בכל רחבי ארצות הברית, והיא נחשבה לכנה, הומוריסטית ומעוררת כבוד.

וסטהיימר כתבה מספר ספרים על מיניות האדם, בהם "Dr. Ruth's Encyclopedia of Sex". היא גם הועסקה כמרצה וחוקרת באוניברסיטת ניו יורק והעבירה סמינרים, למשל באוניברסיטת ייל. במקביל היא ניהלה קליניקה משלה.

וסטהיימר נהגה לבקר הרבה בישראל, ולשאת הרצאות בתחומי מומחיותה. בתחילת ימי ערוץ 2 הנחתה תוכנית בנושאי ייעוץ מיני, "מין תוכנית", כשלצידה השדר ערד ניר.

נהגה להשתתף בכנסים, סדנאות וימי עיון בנושא החינוך המיני של משרד החינוך בהנחייתה של חנה הראל.

ב-2002 זכתה במדליה מטעם מכון ליאו בק עבור פועלה בתחומי סובלנות וצדק חברתי. בשנת 2012 השתתפה בכנס ועידת הנשיא.

לימדה קורסים בייל ובפרינסטון.

ב-2019 צולם סרט תיעודי אודותיה, "תשאלו את ד"ר רות" (באנגלית: Ask Dr. Ruth).

בנובמבר 2023 מונתה וסטהיימר בידי מושלת ניו יורק קת'י הוקול לשגרירה למלחמה בבדידות של מדינת ניו יורק.

בשנת 2024 הועלתה בתיאטרון חיפה הצגת היחיד "דוקטור רות", כאשר את דמותה של וסטהיימר גילמה חנה לסלאו. וסטהיימר נפטרה בהמשך אותה שנה, בגיל 96, בביתה במנהטן.

משפחתה
וסטהיימר הייתה נשואה שלוש פעמים. בריאיון ציינה כי כל אחד מהנישואין שלה לימד אותה רבות על זוגיות ועל עצות למערכות יחסים. לאחר שני גירושין, היא הרגישה שהפעם השלישית בה התחתנה הייתה "החתונה האמיתית". נישואין אלו שרדו עד למותו של בעלה, מנפרד וסטהיימר, בשנת 1997.

לווסטהיימר שני ילדים וארבעה נכדים. היא דיברה ארבע שפות: אנגלית, עברית, גרמנית וצרפתית.

קישורים חיצוניים




 קטלין תומפסון, 
 רינה זיסמנוביץ, קפה עם ד"ר רות וסטהיימר, 11 באוקטובר 2011





 אלעד בר-נוי, כל מה שרציתם לשאול את ד"ר רות - ואנחנו העזנו לשאול בשבילכם, באתר בית אבי חי, 13 באוגוסט 2017




הערות שוליים

קטגוריה:סקסולוגים יהודים
קטגוריה:סקסולוגיות אמריקאיות
קטגוריה:שדרני רדיו וטלוויזיה יהודים אמריקאים
קטגוריה:יהודיות אמריקאיות
קטגוריה:ניצולות השואה: גרמניה
קטגוריה:ניצולי השואה: גרמניה
קטגוריה:חברות היכל התהילה של הארגון הבין-לאומי של נשים בטכנולוגיה
קטגוריה:ייעוץ זוגי
קטגוריה:פסיכולוגים יהודים אמריקאים
קטגוריה:פסיכולוגיות אמריקאיות
קטגוריה:פסיכולוגיות יהודיות
קטגוריה:פסיכולוגים יהודים גרמנים
קטגוריה:פסיכולוגים חינוכיים
קטגוריה:פסיכולוגיות חברתיות אמריקאיות
קטגוריה:פסיכולוגים חברתיים יהודים
קטגוריה:זוכי מדליית ליאו בק
קטגוריה:עולות לאחר מלחמת העולם השנייה
קטגוריה:לוחמות ההגנה
קטגוריה:בוגרות אוניברסיטת פריז
קטגוריה:בעלות תואר דוקטור מאוניברסיטת קולומביה
קטגוריה:מהגרות מצרפת לארצות הברית
קטגוריה:מהגרים מצרפת לארצות הברית
קטגוריה:סקסולוגיות
קטגוריה:אמריקאיות שנולדו ב-1928
קטגוריה:אמריקאים שנולדו ב-1928
קטגוריה:אמריקאיות שנפטרו ב-2024
קטגוריה:אמריקאים שנפטרו ב-2024